
Gjennom oppfølgingen av forrige delveikart for e-infrastruktur og Masterplan for universitetets IT er det utviklet og satt i drift en rekke e-infrastrukturtjenester og -ressurser som har bidratt til og vil være en forutsetning for fremragende forskning og gode resultater av universitetets forskningsvirksomhet. Tjenester for sensitive data (TSD) er det tydeligste blant flere eksempler på dette.
Den overordnete målsettingen med det reviderte delveikartet er å videreføre og videreutvikle e-infrastrukturen i tråd med endringene i behov og bruksmønster som forventes de nærmeste årene. En forutsetning for å oppnå dette er fortsatt videreutvikling av IT-infrastrukturen som grunnmuren e-infrastrukturen bygges på. En annen forutsetning er å knytte den lokale e-infrastrukturen til nasjonal, nordisk, europeisk og internasjonal e-infrastruktur slik av universitetets forskere lett kan utnytte de omfattende forskningsressursene i disse når behovet melder seg. 
Behovet for e-infrastruktur er ventet å øke vesentlig i omfang, innhold og viktighet i årene som kommer. Stadig flere forskningsmiljø vil ta dette i bruk, også de som ikke tidligere har hatt denne typen behov. I årene som kommer vil det være spesielt viktig å følge opp disse miljøenes behov for nye og andre tjenester og ressurser innen e-infrastruktur. Det er forventet at bruken av e-infrastruktur vil vokse kraftig spesielt innen alle deler av humaniora og samfunnsfag, noe som vil medføre behov for nye og andre e-infrastrukturtjenester og -ressurser i tillegg til de tradisjonelle (der behovet også er forventet å vokse betydelig). 
Teknologisk utvikling innen områder som kunstig intelligens, maskinlæring, dyplæring med mer vil på sin side innebære høy endringstakt og endre landskapet av tjenester og ressurser. Samtidig vil krav knyttet til oppfølging av lov- og regelverk (personvern, datahåndtering, opphavsrett, lisensiering med mer) og krav til alle sider ved informasjonssikkerhet bidra til å øke kompleksiteten i arbeidet med e-infrastruktur. 
Med nye brukere og nye bruksområder og bruksmønstre øker behovet for kompetanseutvikling og veiledning, samt generell og avansert brukerstøtte. Kompetanseutvikling og -bygging vil være viktig både i forskningsmiljøene, i IT-organisasjonen, i biblioteket og andre deler av universitetet for å kunne mestre verktøyene og anvende tjenestene og ressursene effektivt i forskningsvirksomheten. Dette bør inn i forskerutdanningen, i introduksjonskurs for nyansatte og studenter på et vis som er meriterende for den enkelte.
En hovedutfordring i det videre arbeidet på området er å gjøre tjenestene og ressursene kjent for de som kan ha behov for dem. Dette vil kreve en vesentlig innsats i tilrettelegging av informasjon og veiledninger og et systematisk arbeid med informasjonsflyt og kommunikasjon både i linja og på tvers av linja.
Satsingsmidler til oppfølging av Masterplan for universitetets IT har de siste årene vært viktigste kilde til finansiering av universitetets e-infrastruktur og tilførte området midler omlag 50 millioner kroner i 2022. i tillegg kommer universitetets bidrag på 37,5 millioner kroner til nasjonal e-infrastruktur (Sigma2). Det er lagt til grunn at dette vil være rammen for området også de nærmeste årene.
De fleste tiltak finansiert av strategimidlene er tjenester, ressurser og kompetanse som skal videreføres og inngå i den ordinære virksomheten i IT-organisasjonen og andre enheter ved universitetet. Dersom det ikke avsettes egne midler til dette, er det ventet at en økende del, anslått til 40-50% av tilgjengelige strategimidler, vil måtte brukes til å finansiere drift, forvaltning og videreutvikling av igangsatte aktiviteter på området.
For e-infrastruktur er det estimert et årlig behov på omlag 50-60 millioner kroner til etablering av nye og videreutvikling, forvaltning og drift av igangsatte løsninger på området. Dette er i hovedsak finansiert av avsetningene i universitetets budsjett til eInfrastrukturmidler og strategimidler til oppfølging av Masterplan for universitetets IT. I tillegg kommer universitetets tilskudd til nasjonal e-infrastruktur (Sigma2) på 37,5 millioner kroner årlig. Det er ikke lagt opp til noen vesentlige inntekter fra Forskningsrådets INFRA-program eller andre eksterne kilder. 
Tabell 4 Oversikt over 7 prioriterte konseptuelle områder av e-infrastruktur med estimert årlig finansieringsbehov 
	Prioriterte forskningsinfrastrukturer
	Estimert årlig finansieringsbehov

	1. Institusjonell, nasjonal og internasjonal e-infrastruktur
	5,0 millioner til lokale tiltak 
+ 37,5 millioner i Sigma2-avgift

	1. Generell IT-infrastruktur for forskning
	6,0 millioner

	1. Forskningsplattformer (TSD, Educloud mm)
	16,0 millioner

	1. Beregningsressurser (lokalt)
	5,0 millioner

	1. Datainfrastrukturer (lagring og backup, arkiv, FAIR)
	10,0 millioner

	1. Kompetansesentre og kompetanseheving
	10,0 millioner

	1. Infrastrukturer i brytningsfeltet mellom forskning og utdanning
	4,0 millioner

	Summert 
	56,0 + 37.5 millioner kroner

Et utvidet Fagråd for IT i utdanning samt ressurser fra USIT utgjorde arbeidsgruppa for Delveikart for e-infrastruktur. Delveikartet er todelt med et nivå 2-dokument som omhandler strategiske føringer og fagspesifikke utfordringer og et nivå 3 dokument som omhandler tiltak for å utvikle universitetets e-infrastruktur slik at den best mulig støtter universitetets forskning og forskningsinfrastrukturer. 
I nivå 2-dokumentet redegjøres det for dagens e-infrastruktur som støtter forskning og forskningsbasert utdanning ved UiO. Videre redegjøres det for de strategiske føringene for arbeidet med e-infrastruktur på institusjonelt, nasjonalt og internasjonalt nivå. I tillegg til videreføring av prioriteringer, satsinger og tiltak i forrige delveikart, så er prioriteringene i Masterplan for universitetets IT og etableringen av strukturen med strategiske koordineringsgrupper vesentlig for det reviderte delveikartet. 
I nivå 3-dokumentet redegjøres det for avhengigheten mellom e-infrastruktur og IT-infrastruktur der viktigheten av sistnevnte understrekes. Videre beskrives de nye innmeldte behov og initiativ fra fakultet og enheter. Veikartet lister ikke enkelttiltak. I stedet beskrives 7 konseptuelle områder av strategisk viktighet for universitetets e-infrastruktur. Innenfor hvert av disse områdene listes eksempler på igangsatte og nye tiltak med lenker til utdypende informasjon. 



